STEC:รับผลดีเปิดตัวโครงสร้างพื้นฐานโบรกฯ เชียร์ “ซื้อ” อัพเป้าใหม่ 26 บาท
STEC รับผลดีการเปิดตัวโครงสร้างพื้นฐาน โบรกฯ เชียร์ "ซื้อ" อัพเป้าใหม่ 26 บาท
19 ก.พ. 2559

บล.ซีไอเอ็มบี (ประเทศไทย) ระบุในบทวิเคราะห์ (19 ก.พ.) ว่าแนะนำ ซื้อเก็งกำไรบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC โดยมีราคาเป้าหมาย 26 บาท ทั้งนี้เชื่อว่าราคาหุ้นที่ปรับลดลงแรง 15% ในช่วง 7 วันที่ผ่านมาได้สะท้อนผลการดำเนินงานไตรมาส 4/58 ที่ออกมาน่าผิดหวังและปัญหาต้นทุนบานปลายของโครงการก่อสร้างอาคารรัฐสภาแห่งใหม่ไปแล้ว
โดย STEC มีกำไรปกติลดลง 24% จากปีก่อนมาอยู่ที่ 1.2 พันล้านบาทในปี 59 ซึ่งต่ำกว่าประมาณการ4% และ consensus 6% เนื่องจากอัตรากำไรขั้นต้นต่ำกว่าคาด โดย STEC มีอัตรากำไรขั้นต้นลดลงจาก 10.3% ในไตรมาส 4/57 และ 9.5% ในไตรมาส 3/58 เป็น 7% ในไตรมาส 4/58 และลดลงจาก 10.1% ในปี 57 เป็น 9.3% ในปี 58 มองว่าการเปิดตัวโครงการพัฒนาโครงสร้างพื้นฐานของรัฐเพิ่มน่าจะเป็นปัจจัยที่ช่วยผลักดันราคาหุ้น
ทั้งนี้คาดว่าจะมีการเปิดตัวโครงการพัฒนาโครงสร้างพื้นฐานมูลค่า 3.5 แสนล้านบาทในปีนี้ ประกอบด้วยโครงการรถไฟฟ้าสายสีส้ม รถไฟทางคู่สี่โครงการ และมอเตอร์เวย์สองโครงการส่วนรถไฟฟ้าสายสีชมพูและสายสีเหลืองน่าจะเปิดตัวในปี 60